b'\n_START_ARTICLE_\nPnevmocit tipa II\n_START_PARAGRAPH_\nPnevmociti tipa II (tudi velike alveolarne celice) so alveolne epitelijske celice. Zavzemajo 5\xe2\x80\x9310\xc2\xa0% povr\xc5\xa1ine alveolnega epitelija in so prisotni v skupinah po 2\xe2\x80\x933 na mestih, kjer se stene plju\xc4\x8dnih me\xc5\xa1i\xc4\x8dkov (alveolov) stikajo. Med njimi in pnevmociti tipa I so prisotni tesni stiki._NEWLINE_Pri \xc4\x8dloveku se za\xc4\x8dnejo razvijati \xc5\xbee pri plodu (fetusu) v 24. tednu nose\xc4\x8dnosti, kjer \xc5\xbee izlo\xc4\x8dajo majhne koli\xc4\x8dine surfaktanta, ki pa so do 35. tedna nose\xc4\x8dnosti za sam plod nezadostne, zaradi \xc4\x8desar se lahko pojavi sindrom dihalne stiske pri nedono\xc5\xa1en\xc4\x8dkih.\n_START_SECTION_\nMorfolo\xc5\xa1ke zna\xc4\x8dilnosti\n_START_PARAGRAPH_\nCelice imajo obliko kupole, na povr\xc5\xa1ini so kratki in topi mikrovili. Citoplazma je svetlo eozinofilna, v njej so vidni endoplazemski retikulum, Golgijev aparat in mitohondriji, kar nakazuje na to, da sintetizirajo ve\xc4\x8dje koli\xc4\x8dine beljakovin. Jedro je okroglo z jedrcem in razpr\xc5\xa1enim kromatinom na sredini.\n_START_SECTION_\nFunkcije\n_START_PARAGRAPH_\nZna\xc4\x8dilnost obravnavanih celic so t. i. lamelna telesca ali citosomi, ki so okrogle ali ovalne sekrecijske vakuole velikosti 1\xe2\x80\x932 \xce\xbcm, v katerih se nahajajo plasti surfaktanta. Sestavljen je iz dveh fosfolipidov, in sicer dipalmitol fosfatidilholina ter fosfatidilglicerola, in \xc5\xa1tirih surfaktantskih proteinov (A, B, C in D). Po eksocitozi v svetlino alveolov, ki se za\xc4\x8dne \xc5\xbee takoj pri rojstvu, razpade v lipidni in proteinski del: lipidi se razvrstijo v vrhnjo fosfolipidno monomolekularno plast, ki meji na zrak v me\xc5\xa1i\xc4\x8dkih, proteini pa se razvrstijo v vodno plast, ki se nahaja med lipidno plastjo in povr\xc5\xa1ino celic. Surfaktant je pomemben za zmanj\xc5\xa1evanje povr\xc5\xa1inske napetosti alveolov, s \xc4\x8demer prepre\xc4\x8duje njihovo zlepljenje in s tem zagotavlja normalen pretok zraka v plju\xc4\x8dih. Proteina A in D ve\xc4\x8data prepustnost sloja za gramnegativne bakterije in s tem zavirajo njihovo rast v plju\xc4\x8dih. Odve\xc4\x8dne koli\xc4\x8dine surfaktnata fagocitirajo alveolarni makrofagi in pnevmociti tipa II, kar imenujemo recikliranje surfaktanta._NEWLINE_Poleg tega imajo tudi regeneracijsko vlogo, saj nadome\xc5\xa1\xc4\x8dajo po\xc5\xa1kodovane pnevmocite tipa I in s tem obnavljajo alveolni epitelij.\n_START_SECTION_\nMedicinski pomen\n_START_PARAGRAPH_\n\xc4\x8clove\xc5\xa1ki gen MUC1, ki je povezan s pnevmociti tipa II, je bil odkrit kot marker pri plju\xc4\x8dnem raku.'